Recapitulare – Unitatea 1: textul narativ, fonetică, vocabular și sintaxa frazei
Disciplina: Limba și literatura română        Clasa: a 7-a
Nume elev: ____________________        Data: ____________
1. Citește fragmentul de mai jos, apoi rezolvă cerințele.
„În dimineața aceea de octombrie, autocarul nostru a oprit în fața cetății Râșnov. Ne-am înghesuit la ușă, nerăbdători să urcăm pe drumul de piatră. Profesoara ne-a numărat de două ori, apoi a pornit în față cu harta în mână. Pe la prânz, când am ajuns în curtea cetății, Mihai a descoperit că își uitase rucsacul în autocar.”
a) Precizează tipul de narator și transcrie un cuvânt sau o structură care te-a ajutat să îl identifici.
b) Transcrie două coordonate spațiale și două coordonate temporale din fragment.

2. Citește secvența de mai jos. Numește tiparul textual folosit și scrie două trăsături ale acestuia, ilustrate cu exemple din secvență.
„Fântâna din mijlocul curții era adâncă și întunecoasă, cu ghizdurile acoperite de mușchi verde, iar găleata ruginită atârna de un lanț greu.”

3. Identifică și numește grupurile de sunete (diftong, triftong, hiat) din cuvintele: pleoapă, iarnă, poezie, soare.

4. Desparte în silabe cuvintele de mai jos, apoi subliniază silaba pe care cade accentul, conform normei limbii române literare: caracter, butelie, regizor, unic.

5. Alcătuiește câte un enunț în care să folosești omonimul cuvintelor scrise îngroșat, cu alt sens decât cel din enunțurile date:
a) Rațele înotau liniștite pe lac.
b) Nava a intrat în port la apus.
Precizează, pentru fiecare pereche, sensul cuvântului din enunțul tău.

6. Explică modul în care s-au format cuvintele de mai jos (procedeul de formare și elementele componente): neatent, grădinar, bunăvoință, zgârie-nori.

7. Identifică pleonasmul din fiecare enunț de mai jos, explică de ce este o greșeală și rescrie enunțurile corect:
a) Am urcat sus pe deal ca să vedem tot satul.
b) Vom reveni din nou mâine la muzeu.
c) Excursia s-a încheiat cu o surpriză neașteptată.

8. Delimitează în propoziții fraza de mai jos, numește raportul sintactic dintre propoziții, transcrie conjuncțiile coordonatoare și precizează tipul fiecăreia:
„Am deschis fereastra, dar vântul era rece și am închis-o repede.”

